**Tinderbox 2020 er aflyst**

Grundet det forlængede forsamlingsforbud, er Tinderbox aflyst i 2020.

Tinderbox har i den seneste tid fulgt udviklingen og myndighedernes anvisninger meget tæt. I håbet om en bedring i situationen før slutningen af juni, har de fortsat planlægningen af festivalen som normalt. Men på baggrund af det seneste påbud fra regeringen, må festivalen nu erkende, at Tinderbox den 25.-27. juni 2020 ikke kan afholdes.

”Vi havde glædet os til endnu en gang at åbne dørene til en fantastisk fest i Tusindårsskoven, og vi har det lidt som om, at julen er blevet aflyst. Men sikkerheden for vores gæster, frivillige, samarbejdspartnere og artister er vores højeste prioritet, og vi støtter naturligvis op om regeringens tiltag, for at få os alle godt og sikkert igennem denne tid.”, siger Brian Nielsen, festivalchef på Tinderbox.

**Gem billetten til 2021**

Aflysningen betyder desuden, at alle billetter, der er solgt til Tinderbox 2020 automatisk gælder i 2021. Festivalen appellerer til gæsterne om at støtte op om festivalen ved at beholde deres billetter:

“Det vil betyde meget, hvis du vil bakke op om festivalen ved at beholde din billet samt eventuel Camping-billet. Din billet til 2020 gælder nemlig automatisk til Tinderbox i 2021”, siger Brian Nielsen.

“Vi ved, at mange havde glædet sig til Tinderbox – til musik og fællessang foran scenerne, hygge under trækronerne i Moonshine, ømme dansestænger på Magicbox, og ikke mindst fest og grin i gode venners selskab. Vi kommer til at savne den unikke og fantastiske stemning, som kun Tinderbox’ gæster og Tusindårsskoven kan levere. Tinderbox kommer tilbage stærkere end nogensinde før i 2021!” fortsætter han.

På sociale medier vil Tinderbox løbende orientere gæster om musik- og eventprogrammet i 2021.

**FAKTA**

* Billetter købt til Tinderbox 2020 gælder automatisk til festivalen i 2021.
* Ønsker man at refundere sin billet, så skal man holde øje med sin e-mail-indbakke efter påske, hvor billetholdere vil modtage yderligere informationer fra Ticketmaster.